ནས་རབ་ཏུ་བྱུང་བའི་ཡོན་ཏན་དང་ཕན་ཡོན་གང་ལགས་ཞེས་མཆི་ནས།བདག་དེ་དག་ལ་ཅི་རིགས་པར་རབ་ཏུ་བྱུང་བའི་ཡོན་ཏན་དང་ཕན་ཡོན་སྟོན་ཅིང་མཆིས་ན་ལིད་ཙ་བཱི་དྲི་མ་མེད་པར་གྲགས་པ་ཡང་བདག་ག་ལ་བ་དེར་མཆིས་པ་དེར་བདག་ལ་ཕྱག་བགྱིས་ནས་འདི་སྐད་ཅེས་མཆིའོ།།བཙུན་པ་སྒྲ་གཅན་ཟིན་རབ་ཏུ་བྱུང་བའི་ཡོན་ཏན་དང་ཕན་ཡོན་ཇི་ལྟར་ཁྱོད་སྟོན་པ་དེ་ལྟར་མི་བསྟན་ཏོ།།དེ་ཅིའི་ཕྱིར་ཞེ་ན།རབ་ཏུ་འབྱུང་བ་ནི་ཡོན་ཏན་མེད་ཅིང་ཕན་ཡོན་མེད་པ་ཡིན་ནོ།།བཙུན་པ་སྒྲ་གཅན་ཟིན་གང་ལ་འདུས་བྱས་འཇུག་པ་དེ་ལ་ཡོན་ཏན་དང་ཕན་ཡོན་ཡོད་མོད་ཀྱི་རབ་ཏུ་བྱུང་བ་ནི་འདུས་མ་བྱས་པར་སྦྱོར་བ་ཡིན་ཏེ།འདུས་མ་བྱས་ལ་ནི་ཡོན་ཏན་དང་ཕན་ཡོན་མེད་དོ།།བཙུན་པ་སྒྲ་གཅན་ཟིན་རབ་ཏུ་འབྱུང་བ་ནི་གཟུགས་ཅན་མ་ཡིན་ཏེ་གཟུགས་དང་བྲལ་བའོ།།ཐོག་མ་དང་ཐ་མའི་མཐར་ལྟ་བ་དང་བྲལ་བའོ།།མྱ་ངན་ལས་འདས་པའི་ལམ་མོ།།མཁས་པ་རྣམས་ཀྱིས་བསྔགས་པའོ།།འཕགས་པ་རྣམས་ཀྱིས་ཡོངས་སུ་བཟུང་བའོ།།བདུད་ཐམས་ཅད་ཕམ་པར་བྱེད་པའོ།།འགྲོ་བ་ལྔ་ལས་གྲོལ་བའོ།།མིག་ལྔ་རྣམ་པར་སྦྱོང་བའོ།།སྟོབས་ལྔ་འཐོབ་པའོ།།དབང་པོ་ལྔའི་རྟེན་ཏོ།།གཞན་དག་ལ་མི་གནོད་པའོ།།སྡིག་པའི་ཆོས་དང་མ་འདྲེས་པའོ།།ཕ་རོལ་མུ་སྟེགས་ཅན་རབ་ཏུ་འདུལ་བའོ།།གདགས་པ་ལས་ཡང་དག་པར་འདས་པའོ།།འདོད་པའི་འདམ་ལ་ཟབ་པའོ།།ཡོངས་སུ་འཛིན་པ་མེད་པའོ།།ངའི་བ་མེད་ཅིང་ངར་འཛིན་པ་དང་བྲལ་བའོ།།ལེན་པ་མེད་པའོ།།འཁྲུག་པ་མེད་པའོ།།འཁྲུག་པ་སྤངས་པའོ།།རང་གི་སེམས་འདུལ་ཞིང་གཞན་གྱི་སེམས་སྲུང་བའོ།།ཞི་གནས་དང་འཐུན་པའོ།།ཐམས་ཅད་དུ་ཁ་ན་མ་ཐོ་བ་མེད་པ་སྟེ།དེ་ནི་རབ་ཏུ་བྱུང་བ་ཞེས་བྱ།གང་དག་དེ་ལྟར་རབ་ཏུ་བྱུང་བ་དེ་དག་ནི་ལེགས་པར་རབ་ཏུ་བྱུང་བའོ།།གཞོན་ནུ་ཁྱོད་ཀྱང་ལེགས་པར་གསུངས་པའི་ཆོས་འདི་ལྟ་བུ་ལ་རབ་ཏུ་ཕྱུང་ཤིག།སངས་རྒྱས་འབྱུང་བ་ཡང་རྙེད་པར་དཀའོ།།དལ་བ་འབྱོར་པ་ཡང་རྙེད་པར་དཀའོ།།མིར་འགྱུར་བ་ཡང་རྙེད་པར་དཀའོ།།གཞོན་ནུ་དེ་དག་གིས་འདི་སྐད་སྨྲས་སོ།།ཁྱིམ་བདག་བདག་ཅག་གིས་ཐོས་ན་